  Майя Бывальцева 12-тӥ куартолэзе Удмуртилэн тӧроез Александр Соловьёв Кам шур вамен выжез лэсьтонэ вуылоз. Улосвыл кивалтӥсьлы возьматозы, кызьы мыно бускель элькунъёсты герӟась объектэз лэсьтон ужъёс. Иворъёсъя «Удмуртия» агентствоысь журналистъёс интыысь онлайн-трансляция нуо. 09:00 — журналистъёс Кам шур вамен выж лэсьтон интые вуизы. 09:14 — али ярдуръёсты юнматон ужъёсты быдэстыны компаниез быръён мынэ. 09:17 — кызьы ивортӥз Удмуртиысь транспортъя, но сюрес возёсъя министр Виктор Вахромеев, пичи машинаослы азьвыл юнматэм тарифъёс — Кам вамен 326 манет, Буй вамен — 89 манет — со тужгес вылӥ дунъёс. 09:23 — Мостострой-12 участоклэн кивалтӥсез Виктор Бородин: выжез кыскон ужъёс йылпумъямын, али гидроизоляцияя ужъёс мыно. Солэн чакламезъя, выж вылтӥ ужан движениез усьтыны луоз инвожо шорын. 09:32 — объектэ вуизы Удмуртилэн тӧроез Александр Соловьёв, элькун парламентлэн тӧроез Владимир Невоструев, Кун Кенешлэн тӧроезлэн воштӥсез Софья Широбокова, нырысетӥ воштӥсез Светлана Кривилёва, тодосъя, дышетонъя, лулчеберетъя но егитъёсын ужан политикая ялан ужась ӧрилэн кивалтӥсез Наталья Сударикова, но мукетъёсыз. 09:36 – 1-тӥ пӧсьтолэзьысен Удмуртиысь но Омскысь вылӥ дышетсокнниосысь студотрядъёс вуозы. Соослэн уждунзы 35 сюрс манет котыр луоз.  09:41 – али выж вылын гидроизоляцияя ужъёс мыно. 10:20 – Александр Соловьёв журналистъёслы лэсьтӥськон пумысен мылкыдъёссэ шараяз. Кыле милемын, ивортомы, мар со вераз.   11:00 – «Ар пумын сюлмаськонъёс вал, Выль ар азьын коньдон ӧз висъяськы, калык уждунзэ куриз. Но ВТБ банклэн кивалтӥсьёсыз умой, ми но коньдэтысь кӧня ке уксё висъямы. Ужъёс ӧз дугдылэ, но тулкымъяськонъёс вал. Туэ ужъёслэн мынэмзы мыным кельше, быдэс объект кельше, трос ӧз кыльы ни. 500 сюрс кубометр сюй сопалаз кисьтыны кылиз на. Сюресчиос понна – ббадӟым уж. Котькуд нунал татын 150 пала техника ужа. Вуоноез люкет – луо, векчи из, асфальт, ярдурез юнматон ужъёс. Куарусёнлы вуттыны кулэ», - вераз Соловьёв. Со сяна, элькун тӧро ивортӥз, выжез усьтонэ кунысь вань кивалтӥсьёсты ӧтизы шуыса, но азьмурт Владимир Путин номыр ӧз вера на.  11:02 Котыр сюресъя югдур сярысь Александр Соловьёв вераз: «Сарапулын улӥсьёс али юнме керӟегъясько. Али туж кулэ Тарасовоысь Костиноозь сюреслэсь люкетсэ тупатыны – 29 иськем но 3 миллиард манет. Эшшо ми выльдыны кулэ Ижкар-Сарапул сюресэз, эшшо 3 миллиард манет. Россиысь кивалтэтэн со пумысен вераськемын. Валамон, Сарапул котыр сюрес луоз, но кӧня ке чиданы кулэ. Сарапуллэн тӧроезлы мон со сярысь толон верай. Ми проектно-сметной ужкагазъёсты дасяны кутскомы, малпасько, таиз ар пумлы – вуоноез кутсконлы ӵектос дась луоз. Солы 4 миллиард манет котыр кулэ».  11:04 – Кам шур вамен выж вылтӥ потон понна дун сярысь верано ке, элькун тӧро пусйиз: азьвыл верам лыдпус – со тужгес вылӥ дун. «Пичи машинаос понна – 326 манет. Пичигес луыны быгатэ, тросгес – уг. Со тужгес вылӥ дун», - ивортӥз Соловьёв. Ватсаломы, Кам шур вамен переправа азьвыл сямен ик ужалоз. Билетлэн дуныз – 80 манет.  11:23 Нош али быдэс делегация пужымъёс мерттыны мынӥз. Нюлэс мерттонъя Росси нунал улсын, пужымъёсты мерттозы Камское черкогурт вӧзысь луо поттон интыын. Отын оглом 35 гектар вылэ писпуос мерттыны чакламын, туэ – 6,8 гектар. Удъёсты сётӥз «Удмуртлес». Кивалтӥсьёс 3 сюрс 200 пужымъёс мерттозы.  Выж пуктон интыысь тарансляция йылпумъяськиз.  Тодэ вайытом, выжез усьтыны чакламын 20-тӥ куарусёнэ. Кам вамен 1 иськемлэсь кузь выж Тарасовоысь переправаослэсь улӥегес интыяськемын. Буй вамен 200 метръем выж Камбаркаысь Башкирие нуэ, собере — Урал, Сибирь, Китай. Оштолэзе Удмуртилэн кивалтэтэз концессионерлы Кам но Буй вамен выжъёс вылтӥ потон понна тужгес бадӟым дунъёсты юнматӥз. Тегъёс: Камбарка Кама Удмуртия фото АлександрСоловьёв  